A BIZOTTSÁG JELENTÉSE A TANÁCSNAK

Tizenkettedik jelentés a 2004. április 29-i 866/2004/EK tanácsi rendelet végrehajtásáról és az alkalmazásából eredő helyzetről a 2015. január 1-jétől 2015. december 31-ig tartó időszakra vonatkozóan

A csatlakozási okmány 10. jegyzőkönyvének 2. cikke szerinti rendszerről szóló 866/2004/EK tanácsi rendelet (a továbbiakban: a zöld vonalról szóló rendelet) 2004. május 1-jén lépett hatályba. A rendelet meghatározza azokat a feltételeket, amelyek mellett az uniós jog rendelkezéseit alkalmazni kell a személyeknek, áruknak és szolgáltatásoknak azon határvonalon keresztül történő mozgására, amely a Ciprusi Köztársaság területén a Ciprusi Köztársaság kormányának tényleges ellenőrzésén kívül eső területek és az annak tényleges ellenőrzése alatt álló területek között húzódik. E szabályok érvényesülésének biztosítása érdekében alkalmazási körüket kiterjesztették az említett területek, illetve az Egyesült Királyság keleti támaszponti területe (a továbbiakban: keleti támaszponti terület) között húzódó vonalra.

Ez a jelentés a 2015. január 1. és 2015. december 31. közötti időszakot fedi le.

A jelentéstételi időszak során a Bizottság módosította a zöld vonalról szóló rendelet I. mellékletét, amelynek alapján két új átkelőhelyet vezettek be. Ezek a következők: Deryneia és Lefka-Apliki.

A Bizottság a rendelet végrehajtásával kapcsolatban továbbra is építő jellegű párbeszédet folytat a Ciprusi Köztársaság illetékes hatóságaival, a keleti támaszponti terület igazgatási szerveivel, valamint a Ciprusi Török Kereskedelmi Kamarával.

1.SZEMÉLYEK ÁTKELÉSE

1.1.Az engedélyezett átkelőhelyeken való átkelés

A rendelet szilárd jogi keretet biztosít a zöld vonalat (a továbbiakban: a vonal) az engedélyezett átkelőhelyeken átlépő ciprusi állampolgárok, más uniós polgárok és harmadik országbeli állampolgárok szabad mozgásához. 2015-ben a korábbi évekhez képest az átkelő ciprusi törökök száma nőtt, az átkelő ciprusi görögöké pedig némileg csökkent.

A Ciprusi Köztársaságtól származó adatok szerint a jelentéstételi időszak során 534 879 (az előző évben 589 906) ciprusi görög személy és 189 027 (az előző évben 200 562) ciprusi görög jármű lépett át a kormány ellenőrzése alatt álló területekről Ciprus északi részére, és 1 055 130 (az előző évben 927 141) ciprusi török személy és 382 621 (az előző évben 346 495) ciprusi török jármű érkezett Ciprus északi részéről a kormány ellenőrzése alatt álló területekre.

A vonalat átlépő nem ciprusi uniós polgárok és harmadik országbeli állampolgárok száma jelentősen csökkent. A Ciprusi Köztársaság rendőrségének (a továbbiakban: CYPOL) adatai szerint a jelentéstételi időszak alatt 491 860 alkalommal lépték át a vonalat nem ciprusi uniós polgárok és harmadik országbeli állampolgárok (az előző évben ez a szám 732 856 volt). A nem ciprusiak (elsősorban turisták) túlnyomó többsége továbbra is a Ledra utcai határátkelőhelyen kelt át, ez a határátlépések 71%-át (351 299) teszi ki.

A CYPOL itt idézett számadatai ugyanakkor nem tartalmaznak adatokat a Ciprus északi részéről a Pergamos és Strovilia átkelőhelyeken átkelő személyekre és járművekre vonatkozóan. A keleti támaszpont jelentése szerint a keleti támaszponti területen található átkelőhelyeken 115 335 (az előző évben 108 893) ciprusi görög kelt át Ciprus északi részére, és 389 412 (az előző évben 273 607) ciprusi török kelt át a vonalon a másik irányba, míg mindkét irányba 258 810 nem ciprusi uniós polgár és harmadik országbeli állampolgár kelt át.

A CYPOL közvetlenül az átkelőhelyeken dolgozó állományának létszáma a 2014. évi 72 főről 2015-ben 69 főre csökkent.

A ciprusi török közösség által gyűjtött adatok szerint emelkedett a kormány által ellenőrzött területekről Ciprus északi részére átkelő ciprusi görög személyek száma (907 329) és az átkelő ciprusi görög járművek száma (313 498) is. A ciprusi török közösség adatai szerint az ellenkező irányba átkelő ciprusi török személyek száma (1 589 339) és a ciprusi török járművek száma (642 043) is emelkedett. 1 164 131 külföldi állampolgár lépett át a kormány ellenőrzése alatt álló területekről Ciprus északi részére.

2015-ben nem jelentettek incidenseket az átkelések során. Az uniós polgárokat szállító ciprusi török buszok számára azonban a Ciprusi Köztársaság hatóságai még mindig nem engedélyezik az átkelést a kormány által ellenőrzött területekre.

A jelentéstételi időszakban a globális biztonsági helyzet fényében a Ciprusi Köztársaság hatóságai fokozott ellenőrzéseket vezettek be az átkelőhelyeken.

Bár nem tartozik a zöld vonalról szóló rendelet hatálya alá, a ciprusi török közösség egyoldalú bizalomépítő intézkedésként 2015 májusában eltörölt néhány, a Ciprus északi részére a zöld vonalon keresztül történő átkelésre vonatkozó követelményt.

Az ENSZ ciprusi békefenntartó erői (UNFICYP) támogatásával továbbra is igyekeznek megkönnyíteni a vallásgyakorlást, mint ez az ENSZ-főtitkár 2016. januári jelentésében is szerepel. A vallási vezetőknek és hívőknek továbbra is könnyebb átlépésre volt lehetőségük mindkét irányban.

1.2.A zöld vonalon keresztüli irreguláris migráció és a menekültügy